Վարազդատ Արևշատյան

Վարազդատ Աբրահամի Արևշատյան (հունիսի 1, 1912, Ռնդամալ (Հրազդան քաղաքի շրջագծի մեջ) - 2007, փետրվարի 24, Երևան), հայ խորհրդային ճարտարապետ։ ՀԽՍՀ վաստակավոր շինարար (1965 թ.)։

Կենսագրություն 
1937 թվականին ավարտել է Երևանի պոլիտեխնիկական ինստիտուտի շինարարական ֆակուլտետը։ Մասնակցել է Հայրենական Մեծ պատերազմին։ 1941 թվականից եղել է Հայաստանի ճարտարապետների միության անդամ։ 1965 թվականից աշխատել է «Երևաննախագիծ» ինստիտուտում, որպես նախագծի գլխավոր ճարտարապետ։

Վարազդատ Արևշատյանի նախագծերով կառուցված շենքերից են՝ Հայկոոպի վարչական շենքը Երևանում (1952-1954 թթ.), Երքաղսովետի գործկոմի շենքը (1952-1954 թթ., երկուսն էլ՝ Էդուարդ Արևշատյանի հետ), Աղթամար հյուրանոցը Սևանի ափին (1962 թ., Վ․Սարգսյանի հետ)։ Սամվել Սաֆարյանի հետ նախագծել ու կառուցել է Հանրապետության հրապարակի անսամբլում ՀԽՍՀ կառավարական երկրորդ շենքը (ավարտվել է 1955 թվականին)։ Նրա նախագծով 1936 թ. Երևանում կառուցվել է քանդակագործ Արա Սարգսյանի և նկարիչ Հակոբ Կոջոյանի տունը, որը հետագայում վերածվեց թանգարանի։

Պարգևներ 
 Ալեքսանդր Թամանյանի անվան ոսկե մեդալ, 2002 թ.
 ՀԽՍՀ պետական մրցանակ, 1970 թ.
 ՀԽՍՀ վաստակավոր շինարար, 1965 թ.

Ծանոթագրություններ 

Հայ ճարտարապետներ